b'\n_START_ARTICLE_\nR\xc3\xado Pl\xc3\xa1tanon biosf\xc3\xa4\xc3\xa4rialue\n_START_PARAGRAPH_\nR\xc3\xado Pl\xc3\xa1tanon biosf\xc3\xa4\xc3\xa4rialue on luonnonsuojelualue R\xc3\xado Pl\xc3\xa1tano -joen varrella Hondurasissa Karibianmeren rannikolla. Se kuuluu sek\xc3\xa4 UNESCOn maailmanperint\xc3\xb6luetteloon ett\xc3\xa4 Ihminen ja biosf\xc3\xa4\xc3\xa4ri -ohjelmaan. Alue on kooltaan 8\xc2\xa0000 neli\xc3\xb6kilometri\xc3\xa4, josta 4\xc2\xa0818 neli\xc3\xb6kilometri\xc3\xa4 kuuluu puskurivy\xc3\xb6hykkeeseen._NEWLINE_Biosf\xc3\xa4\xc3\xa4rialueen luonto muodostuu p\xc3\xa4\xc3\xa4asiassa sademets\xc3\xa4st\xc3\xa4. Lis\xc3\xa4ksi alueella on mangrovesoita, rannikkosavannia ja joenvarren lehtimets\xc3\xa4\xc3\xa4. Monipuolisen luonnon lis\xc3\xa4ksi biosf\xc3\xa4\xc3\xa4rialueella on yli 200 arkeologista kohdetta._NEWLINE_Vuonna 1996 R\xc3\xado Pl\xc3\xa1tanon biosf\xc3\xa4\xc3\xa4rialue listattiin vaarassa olevien maailmanperint\xc3\xb6kohteiden luetteloon. Siihen kohdistuu uhkia maanviljelyst\xc3\xa4, asuttamisesta ja huonosta hallinnasta. Lis\xc3\xa4ksi alueelta kaadetaan laittomasti puita ja sinne on suunnitteilla vesivoimala. Suojelutoimien parantumisen ansiosta Maailmanperint\xc3\xb6-komitea p\xc3\xa4\xc3\xa4tti vuonna 2007 poistaa biosf\xc3\xa4\xc3\xa4rialueen vaarassa olevien kohteiden luettelosta._NEWLINE_Alueelta l\xc3\xb6ytyi vuonna 2012 viiden neli\xc3\xb6kilometrin laajuinen raunioalue, jossa saattaa olla legendaarinen Valkoinen kaupunki, Ciudad Blanca. Sit\xc3\xa4 ja siell\xc3\xa4 ehk\xc3\xa4 olevaa kultaa etsiv\xc3\xa4t espanjalaiset konkistadorit Hern\xc3\xa1n Cort\xc3\xa9sin johdolla jo 1500-luvulla. Kaupunki on ilmoitettu l\xc3\xb6ytyneeksi aiemminkin, muun muassa toisen maailmansodan alla yhdysvaltalainen tutkimusmatkailija Theodore Mordenin kerrottiin l\xc3\xb6yt\xc3\xa4neen sen. Mutta nyt k\xc3\xa4yt\xc3\xb6ss\xc3\xa4 olleen laser-tekniikan avulla sielt\xc3\xa4 on l\xc3\xb6ytynyt raunioita, vaikka viranomaiset ovat vakuuttaneet, ettei siell\xc3\xa4 ole ollut koskaan asutusta. Maaliskuussa 2015 julkistettiin tieto, ett\xc3\xa4 kyse on kokonaisesta kulttuurista ja useista kaupungeista, ja samalla on hyl\xc3\xa4tty ajatus legendaarisesta Ciudad Blancasta.'